Mary Wollstonecraft

Awdures, athronydd a dadleuwr dros hawliau merched oedd Mary Wollstonecraft (/ˈwʊlstən.krɑːft/). Yn ystod ei gyrfa fer ysgrifennodd nofelau, traethodau, adroddiad teithio, hanes y Chwyldro Ffrengig, llyfr am ymddygiad a llyfr i blant. Fe'i hadnabyddir orau am A Vindication of the Rights of Woman (1792), lle mae'n dadlau nad yw menywod yn naturiol israddol i ddynion, ond eu bod yn ymddangos felly oherwydd diffyg addysg. Awgryma y dylid trin dynion a menywod fel bodau rhesymegol a dychmyga gymdeithas sy'n seiliedig ar reswm. Fe'i ganed yn Llundain, yr ail o saith o blant. Dylanwadwyd ar Mary Wollstonecraft gan y gweinidog Cymreig Richard Price drwy ei bregethau ar ryddid gwleidyddol yn Newington Green. Ysbrydolodd hi yn ei gyrfa fel awdur radical a'i gweithiau gwleidyddol diweddarach.